העדויות (סדרת טלוויזיה)

**העדויות** (באנגלית: **The Testaments**) היא סדרת דרמה דיסטופית אמריקאית שהופקה עבור שירות הזרמת המדיה "הולו" על בסיס הרומן "העדויות" מאת מרגרט אטווד, שיצא לאור בשנת 2019. הסדרה משמשת כהמשך עלילתי לסדרה "סיפורה של שפחה" (2017–2025) שנוצרה על ידי ברוס מילר.

## תקציר העלילה
עלילת הסדרה מתרחשת שנים לאחר אירועי "סיפורה של שפחה", עוקבת אחר אגנס, נערה צעירה צייתנית וחסודה, ודייזי, נערה שהגיעה מקנדה ו"גוירה" עבור החיים ברפובליקת גלעד. בעודן מנווטות במסדרונות המוזהבים של בית הספר היוקרתי להכשרת רעיות לעתיד בניהולה של הדודה לידיה – מקום שבו הציות מושלט באכזריות ותחת הצדקה אלוהית – הקשר ביניהן הופך לזרז שיערער את עברן, את ההווה שלהן ואת עתידן.

הסדרה מתוארת כסיפור התבגרות דרמטי המתמקד בדור חדש של נערות ברפובליקת גלעד המתמודדות עם העתיד הקודר המצפה להן. עבור נערות אלו, החיים בגלעד הם כל מה שהן הכירו מעולם, ואין להן זיכרונות מוחשיים מהעולם שבחוץ שקדם לתקומת הרפובליקה. מול האפשרות של נישואים כפויים וחיי עבדות, הן נאלצות לחפש בעלי ברית, חדשים וישנים כאחד, שיסייעו להן במאבקן לחופש ולחיים הראויים להן.

## צוות השחקנים והדמויות
* צ'ייס אינפיניטי – **אגנס מקנזי**, נערה ממעמד גבוה בגלעד המתחילה לגלות את זהותה האמיתית. בהדרגה, מבינה אגנס שהיא נמצאת בסכנה בשל המבנה החברתי של גלעד ומפתחת דחפים מרדניים.
* לוסי האלידיי – **דייזי**, נערה קנדית שחייה משתנים מן הקצה אל הקצה כאשר היא לומדת סוד משפחתי מחריד הקושר אותה לגלעד.
* אן דאוד – **הדודה לידיה**, מנהלת בית הספר לבנותיהם של בכירי ההנהגה בגלעד. היא מודעת היטב למהותו האמיתית של המשטר ומאמינה כי תוכל לבצע בו רפורמה באמצעות חינוך הדור הבא, עד שהיא מבינה בהדרגה כי ייתכן ויש להפיל את רפובליקת גלעד כולה.
* רוואן בלנצ'ארד – **שונמית**, נערה מפונקת ממשפחה בולטת בגלעד, שמעמדה מקנה לה כבוד וכוח בקרב בני גילה.
* אווה פוט – **הדודה אסטי**
* קירה גולוין – **רוזה**
* איימי סיימץ – **פולה**
* בראד אלכסנדר – **גארת**'
* בירווה פאנדיה – **מרים**
* זארין דארנל-מרטין – **הדודה גבאנה**
* מתיאה קונפורטי – **בקה גרוב**
* שכינה מפומלוואנה – **יהושבע**
* מייבל לי – **הדודה וידלה**
* איזולדה ארדיס – **חולדה**

## הפקה
### פיתוח
במרץ 2023 פרש ברוס מילר מתפקידו כשואו ראנר של "סיפורה של שפחה" על מנת להתמקד בעיבוד טלוויזיוני שיתבסס על הרומן הספין אוף "העדויות". בפברואר 2025 התקרב הפרויקט לאישור רשמי (Greenlight), כאשר מילר משמש כמפיק בפועל לצד וורן ליטלפילד מחברת "The Littlefield Company", שהפיק עמו גם את "סיפורה של שפחה", ונמסר כי אולפני "MGM Television" ישמשו כאולפן המפיק.

במרץ 2025 הוכרז כי מייק בארקר יביים את שלושת הפרקים הראשונים וישמש גם כמפיק בפועל של הסדרה. באפריל 2025 הזמינה רשת "הולו" באופן רשמי את "העדויות" כסדרה מלאה. כוכבת "סיפורה של שפחה", אליזבת מוס, הצטרפה כמפיקה בפועל לצד מילר, ליטלפילד, בארקר, סטיב סטארק, שאנה שטיין, מאיה גולדסמית', ג'ון ובר, שילה הוקין, דניאל וילסון ופרן סירס. פריסילה פוריאנד משמשת כמפיקה שותפה.
### ליהוק
בפברואר 2025 לוהקה צ'ייס אינפיניטי לגילום דמותה של אגנס, והצטרפה לאן דאוד, שהתעתדה לשוב ולגלם את דמותה של דודה לידיה מ"סיפורה של שפחה". במרץ 2025 פורסם כי לוסי האלידיי לוהקה לגילום דמותה של דייזי. באותו חודש הוכרז כי רוואן בלנצ'ארד ומתיאה קונפורטי לוהקו לצוות השחקנים הראשי. באפריל 2025 פורסם דבר הצטרפותם של מייבל לי, איימי סיימץ, בראד אלכסנדר, זארין דארנל-מרטין, אווה פוט, איזולדה ארדיס, שכינה מפומלוואנה, בירווה פאנדיה וקירה גולוין לצוות השחקנים.

### צילומים
צילומי הסדרה החלו ב-7 באפריל 2025 והסתיימו ב-15 באוגוסט 2025.

## הפצה
הסדרה עתידה לעלות לראשונה ב-8 באפריל 2026, עם בכורת שלושת הפרקים הראשונים.

## קישורים חיצוניים

## הערות שוליים

קטגוריה:דיסטופיות אמריקאיות
קטגוריה:הולו: תוכן מקור
קטגוריה:סדרות דרמה אמריקאיות
קטגוריה:סדרות המשך טלוויזיוניות
קטגוריה:סדרות ספין-אוף אמריקאיות
קטגוריה:סדרות טלוויזיה המבוססות על ספרים
קטגוריה:סדרות מדע בדיוני אמריקאיות
קטגוריה:סדרות פוסט-אפוקליפטיות
קטגוריה:תוכניות להט"ב אמריקאיות
קטגוריה:מטרו גולדווין מאייר: סדרות
קטגוריה:מרגרט אטווד